ב"ה, כסלו תשע"ח

שו"ת מנחת יצחק חלק ו סימן סו

בענין הדלקת נר חנוכה בתוך הבית ע"ד הערתו מה ההיתר כעת לא להדליק בחוץ דלכאורה אין שום סכנה.

הנה כבר עמד בזה האור זרוע ה' חנוכה (אות שכ"ג), ולא מצא מענה, וז"ל והאידנא דליכא סכנה לא ידענא מאי טעמא אין מדליקין בחצירות עכ"ל, והנה ש"מ מדבריו דהמנהג בזמן הזה להדליק בפנים אינו משום סכנה של עכשיו, וראיתי מביאים מהעיטור (עשרת הדברות הלכות חנוכה) כתב וז"ל ובשעת הסכנה מניחה על שלחנו ודיו ואחר שנהגו על הסכנה נהגו ומי שיכול להניחה מבחוץ מניחו בחוץ ואם לאו על פתחו עכ"ל, ובספר פתח הדביר בהערותיו לעיטור שם (סק"ד) כתב וז"ל ור"ל אף שאין סכנה, מ"מ נהגו להניחו על השלחן, והעיטור רצה ליישב בזה את התמיה של האו"ז על מנהגנו שאין אנו מדליקין בחצירות אע"פ שאין סכנה, היינו אחר שנהגו כן נשארו במנהגם עכ"ד.

והנה צ"ע דברי המג"א (סי' תרע"א סק"ח), שכתב דאם יש לו חלון הסמוך לרה"ר =לרשות הרבים= יניחנו בחלון דבזה ליכא חשש סכנה אם לא במקום דשכיח היזקא עכ"ל, דמשמע מדבריו דהא דמדליקין בפנים הוי משום סכנה של עכשיו, ובחלון ליכא סכנה עכשיו, ועי' שם ביד אפרים, אבל קשה דאם ליכא סכנה המבואר בש"ס בחלון, למה הוי סכנה אם מדליקין על פתח הבית מבחוץ, או עכ"פ מבפנים והפתח פתוח שיהי' היכר לעוברים, וכמו שהי' המנהג בזמן הטור, ונשתנה המנהג אח"כ להדליק בפנים ממש, וכמבואר ברמ"א וטו"ז ומג"א (סוס"י תרע"א), דהסכנה המבואר בש"ס, היינו שאינו רשאי לקיים המצוה, כמבואר בש"ע שם (סעי' ה'), או משום יום איד שלהם, כמבואר שם בטו"ז (סק"ג), ובזה אין לחלק בין חלון לאצל הפתח כדמוכח בש"ע שם, ואין לומר הכוונה על סכנת היזקא, דלא מיבעיא לפמ"ש ביד אפרים שם, דתיבת בז"ה הוי ר"ת בזמן הזה, הרי קאי על הסכנה המבואר בש"ס דליכא בזמן הזה, אלא אפילו אם נאמר כפשוטו דל"ה ר"ת, אלא הכוונה בזה היינו בחלון, עכ"ח אין הכוונה לחלק בין הבית לחלון משום היזקות דליקה וכיב"ז, דהרי גם בחלון אם שכיח היזקא אין מדליקין, כמו שמסיק המג"א בעצמו, ואולי כוון לכ"ז היד אפרים שם עיי"ש ודו"ק.

והנה ראיתי בספר נמוקי אורח חיים (סי' תרע"א) שתמה ג"כ על זה מדוע לא יקיימו עתה המצוה כתיקונה להדליק נ"ח =נר חנוכה= בפתח מבחוץ כיון שאין סכנה, אמנם בתוך דבריו מצינו קצת תרופה לתמיה זו, משום שהרוח מצוי וביותר בימות החורף בחוץ, וקרוב לודאי שתכבה בתוך זמן מצותו, והוי כמו שלא נתן שמן כדי שתדלק כשיעורו, עי' בש"ע /או"ח/ (סי' תרע"ה סעי' ב'), אבל תימא שלא הזכירו הפוסקים בנ"ח דמצותו מבחוץ מחשש זה, וא"ת שצריך להדליק מבחוץ בפנס של זכוכית, הו"ל להפוסקים להזכיר מזה, וגם יש להסתפק כיון שנתקן לראותן, אם ע"י זכוכית הוי ראי' בזה עכת"ד, וחידוש שלא הביא מתשו' שאילת יעב"ץ (ח"א סי' קמ"ט), והביאו בשערי תשובה (סוס"י תרע"ג), דמטעם הנ"ל דכדי שיהא שמור מהרוח כתב דקרוב לומר כמעט חובה לתקן כלי כזה לנ"ח, ובודאי עשו כן בזמן הש"ס שהיו מדליקין מבחוץ, וגם בפנים שכמה פעמים גורמין לו כיבוי הי' נכון לעשות כלי כזה, אם אפשר להמציא בקלות, אף שלא ראיתי לרבנן קשישי דעבדי הכי עכת"ד, ובשע"ת שם אחרי שהביא את השאילת יעב"ץ הנ"ל, כתב דלא ראה מי שנוהג כן, הנה אף שגם השאילת יעב"ץ הזכיר דלא ראה מי שנוהג כן, ואפ"ה כתב כנ"ל, מ"מ שפיר הביא השע"ת ממנהג העולם, דהרי השאילת יעב"ץ כתב שם, דאין לומר דעל כרחך לא ס"ל כותי', דאין זה ראי', דכיון שאנו מדליקין בפנים ויכול לדלוק בטוב אם נזהרין מלקרב אליו ולעבור דרך עליו במהירות ומרוצה לגרום כיבוי, וגם טורח רב יש בדבר והוצאה מרובה להמציא כלי חדש כזה, לכן לא חשו לטרוח אחריו כל כך, אמנם אם נוכל לו בקלות, יראה שנכון לעשות כן מהיות טוב, וסיים ואי"ה ואוכל להמציאו בטוב אראה לעשותו כך בלי נדר עכ"ל, ובזה ס"ל להשע"ת דעדיין יש להוכיח דלא ס"ל כוותי' אף מהיות טוב, דהיתכן לא יהי' מי שיחוש אף למהיות טוב, אף בטירחא מרובה, או לא ימלט למי שהוא שהי' יכול להמציא לו בקלות כזו.

אמנם בכל זה אין ראי' דיש איזה פקפוק להדליק בפנס של זכוכית, די"ל דמשום שמדליקין בפנים אין צורך לזה כ"כ כמ"ש בשאילת יבע"ץ /יעב"ץ/ כנ"ל, וא"כ שוב קשה אמאי לא מדליקין בחוץ באין סכנה ובפנס, וראיתי בערוך השלחן (סי' תרע"א סעי' כ"ד) שכתב, וז"ל והנה עתה אין אנו מדליקין בחוץ ואף שאין סכנה אצלינו, מ"מ כמעט הוא מהנמנעות מפני שבכל המדינות שלנו ימי חנוכה הם ימי סגריר גס ושלג ורוחות חזקים וא"א להניחם בחוץ אם לא להסגירם בזכוכית וכולי האי לא אטרחוהו רבנן, ועוד דבזה לא יהי' היכר למצוה כל כך, וגם לא בכל המקומות יניחו לעשות כך, ולכן כולנו מדליקין בבית עכ"ל, והנה גם לדבריו הוי רק טעם לפטור מהחיוב בחוץ, אבל עדיין י"ל דהיכא דאפשר יש מצוה בחוץ, זולת מש"כ דלא יהי' היכר למצוה כ"כ כנ"ל, ולא ידעתי אמאי ל"ה היכר. אמנם לא ראינו לצדיקי הדור בחו"ל דינהגו כן, וגם בא"י הנוהגים להדליק מבחוץ הם רק מיעוטא כלפי הנוהגים להדליק בפנים, וביותר נוהגים להדליק בפנים החסידים ההולכים בדרכם של התלמידי בעש"ט ז"ל ותלמידי תלמידיהם הע"י.

ונתראיתי לדעת בתשו' אמרי נועם (ח"ב סי' כ"ט) שהקשה לו השואל על מנהגנו להדליק בפנים אף בדליכא סכנה, והשיב לו בזה"ל הנה באמת יפה תמה, אך אנכי מצאתי מקור לזה במס' מגילת תענית שם וז"ל מצוה להניחה על פתח ביתו מבחוץ וכו' ואם מתירא מן הלצים מניחה על פתח ביתו מבפנים ובשעת הסכנה מניחה על שלחנו ודיו, ועי' בתוס' חדשים שם, והנה עכשיו בזה"ז ל"ה שעת הסכנה חלילה רק מיקרי שרבו הליצים מדליקין בפנים אצל הפתח וכו' עכ"ל, וכל זה מתאים עם הרמז שיש בדבר הזה כמבואר בסה"ק בני יששכר (כסלו טבת מאמר ג') בשם ס' עוללת אפרים, דהנה אמרו רז"ל (בברכות) אם ראית דור שהתורה חביבה עלי' פזר שנאמר יש מפזר וכו' ואם ראית דור וכו' כנס שנאמר עת לעשות לד' הפרו תורתיך, לפיכך דורות הראשונים שהיתה התורה חביבה בעיניהם היו מניחים נ"ח הרומז לתורה אור מבחוץ ע"ד יפוצו מעיינותיך חוצה, אבל הדורות הללו שנתמעטה התורה ולומדי' וכו' וחכמי הדור אין להם כח להשיב איש מדרכו הרעה ואדרבה אם לא יחניף לו וכו' אין לו תקומה מפני הקמים עליו ויקימו עליו עדי שקר וכו' המשכילים בעת ההוא ימשכו ידיהם מלהאיר בתורתם בראש כל חוצות מניח נר חנוכה בביתו ודיו להשיב מעון אנשי ביתו לבד עכ"ל העוללות אפרים, והבני יששכר הוסיף בטעמא לשבח לפרש לשון הש"ס בזה דבשעת הסכנה מניח על שלחנו ודיו עיי"ש, והרי כל זה נכלל במפני הלצים שאיתא במג"ת כנ"ל, וכדכתיב (משלי ט - ח) אל תוכח לץ פן ישנאך הוכח לחכם ויאהבך, ועי' (יבמות ס"ה ע"ב וערכין ט"ז ע"ב).

סו"ד מכל הנ"ל מצינו טעמים מספיקים ונכונים להנוהגים להדליק בפנים, ונזכה בקרוב להתגלות האור הגנוז בביאת גוא"צ בבי"א. והנני דוש"ת, יצחק יעקב ווייס.